Source: http://monitorulneamt.ro/seful-frf-spectator-de-lux-la-meciul-bucovina-ceahlaul/
Timestamp: 2018-11-13 17:52:37+00:00

Document:
Şeful FRF, spectator de „lux“ la meciul Bucovina – Ceahlăul | Monitorul de Neamț și Roman
marți, 13 noiembrie 2018 - 19:52:36
Acasă Actualitate Şeful FRF, spectator de „lux“ la meciul Bucovina – Ceahlăul
Şeful FRF, spectator de „lux“ la meciul Bucovina – Ceahlăul
■ meciul de la Rădăuţi s-a încheiat nedecis, 0-0 ■ este primul rezultat de egalitate din acest sezon al Ligii 3 pentru pietreni ■ la dispută a asistat şi preşedintele FRF, Răzvan Burleanu ■ CSM Roman a pierdut la scor acasă, 1-5, cu Sportig Lieşti ■ în a doua jumătate a partidei, gruparea nemţeană avea pe teren toţi cei trei portari ■
CSM Ceahlăul Piatra Neamţ a înregistrat sîmbătă, 20 octombrie, o remiză în meciul cu Bucovina Rădăuţi, acesta fiind primul egal înregistrat de galben-negri în actuala stagiune. Rezultatul final al duelului din etapa a IX-a a fost 0-0, după un meci echilibrat, cu un plus de presiune din partea gazdelor, care, mai ales în mitanul secund, au căutat să îţi facă adversarul să comită gafe. Un fapt interesant este că acest meci de la Rădăuţi a fost urmărit din tribună de preşedintele Federaţiei Române de Fotbal, Răzvan Burleanu. Pietrenii au jucat atent, au evitat loviturile libere în zonele periculoase, astfel încît Bucovina nu a profitat de situaţii de acest gen, cînd puteau fi în careul lui Barna mai mulţi jucători. Cît priveşte CSM Ceahlăul, problemele medicale au afectat planurile conducerii tehnice. Cu 24 de ore înainte de meci se ştia că lipsesc Cristian Copoţ-Barb, Robert Vasile, Valentin Rotaru şi Cezar Agache, numai că în ziua jocului au mai apărut două probleme. Dumbrăvean nu a putut juca din cauza unei indigestii, în timp ce Cuibari a fost apt doar în prima repriză. Aşa se face că antrenorul Gabriel Rădulescu l-a titularizat pe Bogdan Oteliţă, jucător de 16 ani, ca fundaş dreapta. „Am avut încredere că poate juca acolo pentru că îl ştiu de mic şi ştiu ce calităţi are“, a explicat antrenorul alegerea făcută. Mai apoi, după pauză, schimbările au scăzut şi mai mult media de vîrstă a echipei vizitatoare. Sîrbie, un jucător de 18 ani i-a luat locul lui Cuibari, Olteanu, sportiv de 17 ani, a fost trimis în teren pentru a-l înlocui pe Ţapu, Hodorogea, de 18 ani şi Moroşanu, de 16 ani, au intrat pe locurile lăsate libere de Antim şi, respectiv, Pîntea. „Avînd în vedere toate aceste probleme de lot, rezultatul de la Rădăuţi este bun. Este în acelaşi timp meritat, pentru că toţi băieţii au luptat, au muncit şi au fost concentraţi de la prima secundă a jocului şi pînă la ultima. Este o remiză extrem de importantă pentru parcursul nostru contra unui adversar cu greutate în acest campionat. Acest egal ne poate da multă încredere pentru viitor“, a declarat Gabriel Rădulescu, antrenorul principal al CSMCeahlăul.
CSM Roman a luat-o rău
Etapa a IX-a adus o nouă înfrîngere pentru CSM Roman, care a pierdut acasă la scor, 1-5 , în faţa CS Sporting Lieşti. A fost un meci fără istoric, în care gălăţenii, antrenaţi de către Ionuţ Niculicea, au făcut cam ce au vrut, în faţa unei formaţii improvizate a gazdelor, care a aliniat pe banca de rezerve doar trei jucători, dintre care cei doi portari „auxiliari“, Chiruţă şi Bicleanu dar şi pe Relu Grigore, nerefăcut complet după o accidentare. Astfel, gruparea nemţeană s-a făcu de rîs, din nou, în faţa propriilor suporteri, prezenţi în număr foarte redus la Stadionul Moldova. Măcelul de pe stadion a început în minutul 22, cînd Mihu, decarul oaspeţilor, a pătruns pe partea stîngă a atacului, în careul celor de la CSM, fiind faultat. A transformat Bîrlădeanu, cu un şut pe centru, după ce, din fentă, îl trimisese pe goalkeeperul Băiceanu „la seminţe“, în stînga sa. A urmat, în minutul 38, o fază colectivă de atac, în care mingea a ajuns în colţul careului de şase metri, de unde, cu capul, Maftei a trimis în plasa nefericitului Băiceanu. În primul mitan, oaspeţii au mai trimis de două ori blonul în plasă, însă au fost sancţionaţi, corect, pentru ofsaid. La circa cinci minute de la reluarea jocului, Romanul a marcat. Ionuţ Huţanu, fundaş, a prins un şut de zile mari, de pe la 30 de metri, cît îi este şi numărul de pe tricou, în vinclul lui Vădeanu şi a redus din handicap. Lieştiul, însă, nu s-a „băgat la cutie“ şi a continuat să stea sus, dominînd zona centrală a terenului iar pe acest fond a reuşit şi golul cu numărul trei. Claudiu Maftei a penetrat defensiva gazdelor, iar de aici, jocul celor de la CSM Roman s-a rupt total. Gabriel Ţapu şi Iosif Susanu au trebuit să facă tot felul de improvizaţii, trimiţîndu-i în teren pe cei trei jucători de pe banca de rezerve: Chiruţă în poartă, Grigore (revenit cu greu după o accidentare) şi portarul de meserie, Bicleanu. Cu nr. 10 pe teren, Ionuţ Bicleanu a intrat vîrf, fiind asistat de către colegul său dintre buturi, Angel Băiceanu, care şi-a schimbat tricoul şi a intrat să joace tot în atac, purtînd acelaşi număr, 15. Isciuc şi Enea, vîrfurile în care îşi puneau bază Ţapu şi Susanu, nu confirmaseră. Golul al patrulea a venit în minutul 64, Bahnaşu efectuînd o formalitate din marginea careului mic, cu latul. Ţicămucă a stabilit scorul final cu o execuţie de toată frumuseţea, Romanul rămînînd să. . . trăiască din amintirile sezoanelor anterioare. CSM este în continuare pe ultimul loc al Seriei I din Liga 3, în urma victoriei smulse in-extremis de la FC Botoşani 2, formaţia de rezervă a prim-divizionarei antrenate de către pietreanul Costel Enache. În cadrul acestei runde din „C“ s-a mai disputat, vineri, 19 octombrie, meciul dintre FC Botoşani 2 – Sănătatea Darabani, scor 6-1. Sîmbătă au avut loc meciurile: SCM Gloria Buzău – CSM Rîmnicu Sărat 4-2; Şomuz Fălticeni – CSM Paşcani 2-1; CSM Focşani – Ştiinţa Miroslava 1-2; Foresta Suceava – Suporter Club Oţelul Galaţi 0-0 şi KSE Târgu Secuiesc – Metalul Buzău 1-1. (M. NEAMȚU, T. CIOBOTARU)
Suporter Oţelul 9 7 2 0 20-2 23p
Gloria Buzău 9 7 2 0 21-7 23
Bucovina Rădăuţi 9 6 1 2 12-6 19
Ştiinţa Miroslava 9 6 1 2 13-11 19
KSE Secuiesc 9 5 1 3 16-10 16
Foresta Suceava 9 4 3 2 14-8 15
CSM Focşani 9 4 3 2 11-7 15
Sporting Lieşti 9 4 2 3 16-9 14
Ceahlăul P. Neamţ 9 4 1 4 10-7 13
Metalul Buzău 9 3 3 3 7-12 12
Rîmnicu Sărat 9 2 3 4 14-13 9
Şomuz Fălticeni 9 2 1 6 5-16 7
FC Botoşani 2 9 2 0 7 12-14 6
Sănătatea Darabani 9 2 0 7 7-26 6
CSM Paşcani 9 1 1 7 4-17 4
CSM Roman 9 1 0 8 5-22 3
Articolul precedentToamna îşi cam intră în drepturi
Articolul următorCSM Roman, în aşteptarea multinaţionalei din Capitală

References: CSM 

CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 

CSM 

CSM 

CSM